Reisimine juba iseenesest pakub ju väga palju uusi elamusi, kogemusi ning emotsioone, kuid vahest võib sellest kõigest ikkagi väheks jääda — sel juhul saab adrenaliini otsida paikadest, kus armastavad jalga puhata ka hauataguse maailma asukad.
Ja selleks ei pea isegi väga kaugele minema. Vana hea Euroopa pakub lisaks kohalikule kultuurile veel nähtamatuid, end vahel harva ilmutavaid tegelasi kaugest hauatagusest maailmast.
DUBLIN: KAPJADEGA MEHED JA KAARDIMÄNGUD
Mõeldes Dublini peale kangastuvad esimesena silme ette klassikalised möllu täis Iiri pubid, kus õlu voolab ojadena ja lauldakse ning naerdakse hiliste tundideni. Käies baarist baari ei aimagi paljud, et enamusel nendest pika ajalooga majadest on oma lugu, mis on nendele majadele jätnud oma vaimse jälje. Näiteks on Iirimaa vanimas pubis Brazen Head nähtud kunagist vastupanuliikumise liidrit Robert Emmetit, kes hukati aastal 1803. Kavanagh’ nimelises baaris on jällegi residentvaimuks vanaaegses rõivastuses mees, keda on nähtud istumas pubis ja siis haihtumas.
Dublini üheks kuulsaimaks vaatamisväärsuseks peetav Kilmainham Gaol’i legend räägib vangide vahel peetud kaardimängust, kus värskelt saabunud vang võitis käe, mis muutis kaaslased kahtlustavaks. Kummardudes laua alla, et korjata üles mahakukkunud kaarti märkas üks vangidest võitja riiete all jalgade asemel kapju, värske vang olevat seejärel lahkunud toast ning see oli ka viimane kord, kui teda nähti. Sama tuba on aastaid hiljem korduvalt ja põhjuseta süttinud põlema.